गद्दाफी को मारने की योजना नहीं : ओबामा  
बराक ओबामा ने कहा कि लीबियाई शासक मुअम्मार गद्दाफी को मारने के लिए अमेरिकी सेना का इस्तेमाल करने की उनकी कोई योजना नहीं है।
अमेरिका के राष्ट्रपति बराक ओबामा ने कांग्रेस से कहा है कि लीबियाई शासक मुअम्मार गद्दाफी को मारने के लिए अमेरिकी सेना का इस्तेमाल करने की उनकी कोई योजना नहीं है।  समाचार एजेंसी आरआईए नोवोस्ती के मुताबिक मैरीलैंड के प्रतिनिधि और सदन की खुफिया समिति के सदस्य डच रुपर्सबर्जर ने समाचार पत्र 'पोलीटिको' से कहा, "फिलहाल इस समय बहुत सक्रिय दृष्टिकोण के साथ कुछ करने की हमारी भूमिका नहीं है।"  एक अन्य सूत्र ने कहा, "गद्दाफी को केवल सैन्य प्रयासों के बल पर हटने के लिए बाध्य नहीं किया जा सकता।"  संयुक्त राष्ट्र सुरक्षा परिषद ने 17 मार्च को लीबिया के खिलाफ उड़ान वर्जित क्षेत्र प्रस्ताव पारित किया था। साथ ही गद्दाफी की फौजों द्वारा विद्रोहियों पर किए जा रहे हमलों से जनता की रक्षा के लिए सभी आवश्यक कदम उठाने की इजाजत दी गई थी।  गठबंधन सेनाओं के लड़ाकू विमान लीबिया में 300 से अधिक उड़ानें भर चुके हैं और कम से कम 170 टामहॉक मिसाइलें दाग चुके हैं।  उधर, लीबिया की सरकारी मीडिया के मुताबिक इन हवाई हमलों में कई लोग मारे गए हैं।